แอปเป๋าตังล่ม แจกเงินเราชนะ คนละครึ่ง เดี้ยงหมด
แอปเป๋าตัง ล่มอีกแล้ว กระทบมาตรการเยียวยาเดี้ยงหมดทั้งเราชนะ คนละครึ่ง
6 ก.พ. 2564

เมื่อวันที่ 6 ก.พ. 2564 เวลา 19.00 น. ธนาคารกรุงไทยแจ้ง เนื่องจากมีผู้ใช้งานแอปพลิเคชัน เป๋าตัง เป็นจำนวนมาก ธาคารจึงขอปิดให้บริการเป็นการชั่วคราว และอยู่ในระหว่างเร่งดำเนินการแก้ไข เพื่อปรับปรุงประสิทธิภาพให้รองรับกับจำนวนผู้ใช้งาน
ธนาคารจะแจ้งเวลากลับมาเปิดให้บริการอีกครั้ง ขออภัยในความไม่สะดวกมา ณ โอกาสนี้




เมื่อวันที่ 5 ก.พ. ที่ผ่านมา ธนาคารกรุงไทย ได้ชี้แจง แจ้งปิดระบบการใช้สิทธิโครงการเราชนะของกลุ่มผู้ถือบัตรสวัสดิการแห่งรัฐชั่วคราวประมาณ 5 ชั่วโมงเมื่อวันที่ 5 กุมภาพันธ์ 2564 หลังจากการเปิดให้ผู้ถือบัตรสวัสดิการแห่งรัฐใช้สิทธิตามโครงการเราชนะเป็นวันแรก พบว่าระบบการใช้สิทธิขัดข้อง ในส่วนของระบบแอปพลิเคชันถุงเงิน และระบบ EDC โดยพบความผิดปกติจากการทำรายการที่ซ้ำซ้อนกันได้ จำนวนประมาณ 25,000 คน ไม่ถึง 0.7% ของจำนวนผู้ใช้จ่ายทั้งหมด โดยมีการใช้จ่ายเกินวงเงินสิทธิรวมประมาณ 17 ล้านบาท หรือเกือบ 0.7% ของยอดใช้จ่าย
ทั้งนี้ สำหรับรายการที่มีการใช้สิทธิซ้ำซ้อนกัน ธนาคารอยู่ระหว่างตรวจสอบและแยกแยะรายการที่ผิดปกติ โดยจะดำเนินการโอนเงินให้แก่ร้านค้าในส่วนที่มีการใช้สิทธิอย่างถูกต้อง ตรงตามเงื่อนไขโครงการฯก่อน ส่วนรายการที่เป็นการใช้จ่ายไม่ตรงตามสิทธิ โดยผู้ถือบัตรสวัสดิการแห่งรัฐบางกลุ่มมีการใช้จ่ายซ้ำซ้อนกัน จนเกินวงเงินจากสิทธิที่ได้รับในโครงการเราชนะ ซึ่งเท่ากับเป็นการใช้วงเงินตามสิทธิที่ได้รับล่วงหน้านั้น ธนาคารจะทำการตรวจสอบและดำเนินการปรับปรุงรายการให้ถูกต้อง และปรับปรุงการใช้สิทธิให้เป็นไปตามเงื่อนไขของโครงการฯ เพื่อป้องกันความสับสนที่อาจเกิดขึ้นกับประชาชนและร้านค้าต่อไป ทั้งนี้ ธนาคารขออภัยในความไม่สะดวกมา ณ โอกาสนี้